Melania Trump laat die tonge klap | Maroela Media
Melania Trump (Foto: AP/Andrew Harnik)
Die Amerikaanse presidentsvrou het die tonge dié week behoorlik laat klap toe sy tydens 'n besoek aan 'n tehuis vir jeugdige immigrante in Texas 'n baadjie met 'n sogenaamd verskuilde boodskap gedra het.
Op die agterkant van Melania se baadjie het die woorde gepryk: "I really don't care. Do U?"
Sosialemediagebruikers het bespiegel of dié woorde eintlik 'n verskuilde boodskap inhou – veral omdat die vrou van pres. Donald Trump amptelik besoek saam met haar man moes aflê.
Stephanie Grisham, Melania se woordvoerder, het aan die Amerikaanse nuuswebwerf CBS gesê die presidentsvrou het glo geensins bedoel om 'n boodskap aan enigiemand oor te dra nie. "Dis 'n baadjie," het Grisham gesê. "Daar was geen verskuilde boodskap nie. Ná vandag se belangrike besoek aan Texas hoop ek regtig nie die media gaan fokus op wat Melania dra nie."
Maar te midde van die omstredenheid rakende die bewoording op die baadjie het Melania toe weer besluit om dieselfde baadjie met haar terugkeer na die Withuis te dra. Toe klap die tonge éérs dat sy werklik 'n boodskap aan iemand wil stuur.
Trump het hom hierna tot Twitter gewend en geskryf: "'I really don't care. Do U?' op die agterkant van Melania se baadjie verwys na die fopnuusmedia. Melania het geleer hoe oneerlik hulle is en sy gee werklik net nie meer enigsins om nie."
Sosialemediagebruikers het egter die presidentspaar behoorlik oor die kole gehaal en van onverantwoordelikheid beskuldig – veral omdat Melania die baadjie vir 'n tweede keer gedra en moes besef het die publiek en die media sou sekere aannames maak.
Die presidentsvrou het glo tydens haar besoek aan die tehuis vir jeugdige immigrante die personeel bedank vir hulle medemenslikheid en aangebied om self by die projek betrokke te raak.
Melania , ditto
Weereen swak styl van Melania en Donald.
Die wereld is mal.
Great!! Dit is hoe dit moet wees
Wys hulle Melania!!!!!!!!!!!!!!! Ek is trots of jou en Donald Trump dat julle nie n DUIT OMGEE WAT ANDER DINK NIE!!!!!!! Dit wys julle het RUGGRAAT!